KIRJALLINEN KYSYMYS E-2663/00

esittäjä(t): Christos Zacharakis (PPE-DE) ja Antonios Trakatellis (PPE-DE) komissiolle

(1. syyskuuta 2000)

Aihe: Turkin joukkojen suorittaman lehdistön edustajien pidättäminen Kyproksen miehitetyssä osassa

Pohjois-Kyproksen hallinnon, joka muodostuu kyproksenturkkilaisesta nukkehallituksesta ja turkkilaisista miehitysjoukoista, suorittamat Avrupa-sanomalehden uutispäällikön Sener Leventin sekä toimittajien Ali Osmanin ja Harun Denizkanin sekä muiden saman sanomalehden toimituksessa työskentelevien henkilöiden pidätykset (7.7.2000) ja kuulustelut vakoilusyytöksen perusteella, sekä vastaavanlainen valheellinen ja panetteleva vakoilusyytös Kyproksen toimittajaliittoa ja henkilökohtaisesti sen puheenjohtajaa Andreas Kannaourosia vastaan, edustavat räikeää perusvapauksien loukkausta. Niillä pyritään pelottelemaan toimittajia ja rajoittamaan ilmaisuvapautta Kyproksen miehitetyssä osassa ja erityisesti pakottamaan Kannaouros lopettamaan taistelunsa lehdistönvapauden puolesta sekä Avrupa-sanomalehden ja sen toimittajien vaientamista vastaan.

1. Mihin toimiin komissio on ryhtynyt ja mitä toimia se aikoo toteuttaa kyseisen räikeän perusvapauksien ja ihmisoikeuksien loukkaamisen ja polkemisen johdosta?

2. Onko Turkin mahdollista tällaisten tapausten jälkeen aloittaa EU:n kanssa liittymisneuvottelut, kun otetaan huomioon Helsingissä järjestetyn Eurooppa-neuvoston huippukokouksen päätelmät ja Kööpenhaminassa asetettujen, ihmisoikeuksien kunnioittamista ehdokasvaltioissa koskevien kriteerien tiukka täytäntöönpano?

3. Kun otetaan huomioon, että EU:n ja Turkin välisiä suhteita säätelevät demokraattisten periaatteiden sekä oikeusvaltion, ihmisoikeuksien ja perusvapauksien periaatteiden kunnioittaminen, ja että näiden suhteiden kehittymisen ehtona on mainittujen periaatteiden kunnioittaminen, voiko EU ryhtyä syventämään kyseisiä suhteita, ellei Turkki ensin ryhdy noudattamaan mainittuja periaatteita?

Günter Verheugenin komission puolesta antama vastaus

(12. lokakuuta 2000)

Komissio seuraa erittäin tarkoin Kyproksen pohjoisosan tapahtumia ja erityisesti viimeaikaista oikeustoimiin ryhtymistä kolmea kyproksenturkkilaista vastaan Avrupa-sanomalehden päätoimittajaa Sener Leventiä, kersantti Tutuncua ja hänen vaimoaan Pembe Tutuncua syytettyinä vakoilusta. Komissio on myös pannut merkille 37 parlamentin jäsenen julkilausuman, jossa tuomittiin pidätykset ja vaadittiin pidätettyjen vapauttamista. Sen vuoksi komissio tervehtii tyydytyksellä sitä, että asianomaiset on sittemmin vapautettu ennakoitua aikaisemmin sellaisten todisteiden puuttuessa, jotka antaisivat aihetta pidätysajan jatkamiseen, vaikka syyttäjäviranomaiset vaativat sitä. Komissio tulee edelleenkin seuraamaan tilannetta tarkoin sekä Brysselistä että Nikosiassa olevasta edustustostaan käsin.

Yhteisön laajentumiseen liittyen komissio laatii säännöllisesti vuosittain kertomuksen kaikista 13 maasta, jotka ovat unionin jäsenehdokkaita. Kertomuksissa tarkastellaan edistymistä Kööpenhaminan kriteereiden suhteen, myös tärkeän ihmisoikeusalan suhteen. Kertomukset esitetään parlamentille, ja niitä käsitellään laajasti tiedotusvälineissä. Kyprosta koskevaan kertomukseen tulee, kuten tavallisestikin, erityinen osa, jossa käsitellään saaren pohjoisosan tilannetta. On mahdollista, että tämän vuoden kertomuksessa käsitellään parlamentin jäsenten mainitsemaa tapausta. Myös Turkkia koskeva kertomus julkistetaan samanaikaisesti, ja siinä käsitellään parlamentin jäsenten mainitsemia asioita demokratian periaatteita ja ihmisoikeuksia.